Der var trængsel i Gigantium tirsdag, da 2000 studerende fra primært Aalborg Universitet deltog i Danmarks største jobmesse. De unge var på udkig efter de virksomheder, der kunne blive deres kommende arbejdsgiver, men virksomhederne så bestemt også de unge an i jagten på de rette medarbejdere. Der har nemlig ikke været et større jobudbud end der er nu i 10 år, så virksomhederne er sultne og opmærksomme på at få fundet de rigtige kommende kolleger. Jørn Bønsdorff er direktør i JCD, der leverer IT til erhvervslivet og han var positivt stemt over mødet med de snart nyuddannede kandidater. - Det virker som om, der er rigtig mange dygtige mennesker herude, så vi skal nok finde nogen, sagde han da TV2 Nord mødte ham på messen. Ulla Skibsted er Executive Assistant ved Brüel i Hjørring, og hun var på på messen for at lede efter 4-5 nye medarbejdere. Efter en halv time på messen havde hun allerede de første følere ude, og også hun var positivt stemt om dem hun mødte. - Jeg har haft en i snak som viste det rette engagement og havde interessen og fik spurgt om nogle gode ting. Sender hun en ansøgning, så vil jeg da helt sikkert kigge på den, siger hun og fortsætter med et godt råd til de unge på messen, der viste interesse for Brüel. - Jeg siger til dem, at hvis de sender en ansøgning, så skriv lige, at du har snakket med mig, så jeg kan få et mentalt billede op, siger Ulla Skibsted.

Referat:
Danmarks største jobmesse løb tirsdag af stablen i Aalborg, og både studerende og virksomhederne havde øjnene åbne efter det rette match.